**НАРТИАДÆЙЫ БÆРÆГБОН САНАТОРОН СКЪОЛА — ИНТЕРНАТЫ**

**Цæгъды рагон музыкæ сындæггай. Стъолыл къуымы Нарты кадджыты чиныгуытæ, музыкалон инструменттæ:**

**Слайд 1**

«Нарты кадджытӕ» сты хъӕбатырон эпос. Ӕвдыст сӕ цауы бӕгъатырты тох ӕмӕ скъуыхтытӕ. Уыдон сты аив ӕмӕ цымыдисаг таурӕгътӕ, хъусӕн ӕнцон, зӕрдӕйӕн- ӕхсызгон, адӕймагӕн хӕссынц цин, ӕфтауынц ӕй сагъӕстыл ӕмӕ уӕздан хъуыдыты» Джыккайты Шамил

**Слайд 2**

**АМОНÆГ Дауиаты Эльзæ:**Алыбон æгас нæм цæут, нæ зынаргъ уазджытæ, æмкусджытæ æмæ скъоладзаутæ! Абон уæ мах фæхуыдтам нæ бæрæгбонмæ! **2023 аз Цæгат Ирыстоны нымад у ирон «Нартиадæ»-йы азыл. Уый тыххæй Указ бафыста РЦИ-Аланийы Сæргълæууæг Сергей Меняйло.** «Ирон адæмæн сæ рагон истори тынг хъæздыг у, йæ фольклор рæсугъд æмæ арф. Ацы аз «Нартиадæ»-йæн снывонд кæнын хуымæтæг фæндон нæу, хъуамæ бахъахъхъæнæм нæ историон-культурон бынтæ, национ хæдхуыздзинад. Нарты кадджыты тыххæй фылдæр дзурын хъæуы, парахат æй кæнын. Ныртæккæ аразæм мадзæлтты пълан, бæрзонд æмвæзадыл конд кæй æрцæудзысты, уый мæ уырны», — загъта республикæйы Сæргълæууæг.

**СЛАЙД 3**

**АМОНÆГ Мæхъиты З.:** Дзырдтой нæ буц фыдæлтæ раджы, мæнг дуне дам уыди фынæй, æмыр æмæ саудалынг. Стæй арвыл фæзынди мæйы зынг, стъалыты 'рттывд, æмæ кæрæй-кæронмæ нывæндгæ рацыд Æрфæныфæд. Уыйфæстæ ссыгъди сæуæхсид, æмæ цъæх арвыл фæзынди хуры цалх. Стæй сæ рухсы 'ндæрг фæрдыгау цæхæртæ ауагъта, æмæ арвæй фесхъиудта зынджыстъæлфæн. Æмæ куы 'рхауди, уæд сау фæнык фестади зæххыл. Хуыцау сфæлдыста уыцы æрвон арты сыгъдонæй Нарты. Арвы цæссыгæй зæххыл сæвзæрди алцы 'ппæт дæр: хæхтæ 'мæ дон, бæлас æмæ дыргъ, кæрдæг æмæ хор. Фæзындысты сырдтæ.

Æмæ сын радта Хуыцау адæмæн зонд æмæ тых, амонд æмæ

фыдбылыз. Ракæсут ма, куыд рæсугъд сты нæ фыдæлты æгъдæуттæ! Куыд зæрдæмæ дзæугæ сты. Мæнмæ афтæ кæсы, цыма ирон культурæимæ иу хатт чи фембæлы, уый йæ никуыуал ферох кæндзæн. Ирон культурæйы хæзнадоны ахсджиаг бынат ахсынц Нарты Кадджытæ!

**СЛАЙД 4**

**АМОНÆГ Пхалæгаты М.:** Нарт сæ рæстæг æрвыстой стæртæ, хæстыты æмæ цуаны. Хæцыдысты уæйгуытимæ æмæ сæ мыггагскъуыд фæкодтой.

Нарт уыдысты æртæ мыггаджы: Алæгатæ , Æхсæртæггатæ æмæ Борæтæ. Алæгатæ уыдысты курыхон лæгæй хорз, монон уды хъахъхъæнджытæ; Æхсæртæггатæ уыдысты хъæбатыр мыггаг, хæстон намысы уазнысантæ; Борæтæ уыдысты фæрныг, мулкæй хъæздыг, нарты фарны бæркады суадæттæ. Æртæ нартæн сæ хистæр уыд Уæрхæг.

Мæн ма фæнды сымахæн радзурын **Уацамонгæйы тыххæй** диссаджы [къусы](http://infourok.ru/go.html?href=http%3A%2F%2Fos.wikipedia.org%2Fw%2Findex.php%3Ftitle%3D%25D0%259A%25D1%258A%25D1%2583%25D1%2581%26action%3Dedit%26redlink%3D1) ном [Нарты кадджыты](http://infourok.ru/go.html?href=http%3A%2F%2Fos.wikipedia.org%2Fwiki%2F%25D0%259D%25D0%25B0%25D1%2580%25D1%2582%25D1%258B_%25D0%25BA%25D0%25B0%25D0%25B4%25D0%25B4%25D0%25B6%25D1%258B%25D1%2582%25C3%25A6).

Уацамонгæйы дарынц [Алæгаты](http://infourok.ru/go.html?href=http%3A%2F%2Fos.wikipedia.org%2Fwiki%2F%25D0%2590%25D0%25BB%25C3%25A6%25D0%25B3%25D0%25B0%25D1%2582%25C3%25A6) хæдзары, [Нарты](http://infourok.ru/go.html?href=http%3A%2F%2Fos.wikipedia.org%2Fwiki%2F%25D0%259D%25D0%25B0%25D1%2580%25D1%2582%25C3%25A6) æмбисонды куывдтæ дæр адонмæ вæййынц, куывды сæйрагдæр æгъдæуттæй иумæ гæсгæ, хъуамæ Нарт радзырдтаиккой се сгуыхтдзинæдты тыххæй.

Уацамонгæйы фæлгонц Нарты эпосы удгоймаджы сурæты уагыл арæзт у, нымад цæуы эпосы хицæнхуыз персонажыл. Ис æм Нарты хъæбатырты лæджыхъæд рабæрæг кæныныны хъомыс. Стыр сгуыхтдзтнæдтæ равдисæг нарты хъæбатыртæй-иу йæ лæгдзинады тыххæй куывды бон раст чи радзырдтаид, уымæн-иу йæ былтæм æмбисонды Уацамонгæ йæхæдæг йæхи систа.

***МУЗ.ЗАРÆГ «БИРÆ НЫН ЦÆРАТ, НÆ БУЦ ХИСТÆРТÆ»-ЗАРЫНЦ 5б***

**СЛАЙД 5**

**2) АМОНÆГ Чысиаты Иринæ10а**

**Æмдзæвгæ «Мадæлон æвзаг»Уалыты Лаврент**

Фыдæлты буц æвзаг- нæ зæрдæ.

Нæ зонд, нæ цыт æмæ нæ намыс,

Дæу радта Хуры цот, цæхæртæ

Зынг хурау уый тыххæй ныр калыс.

Фæлмæн дæ булæмæргъы зардау,

Хъæздыг – ныййарæг мады уарзтау,

Æнæсайд- дард аланты ардау,

Цæры нæ зæрдæты дæ уаз тау.

Рæдау æфсинау нæм æрхастай

Æфсарм, Æгъдау æмæ Сæрыстыр.

Дæу дугты уадтымыгътæ хастой-

Æндонау нарты гуырдтау сæрст дæ.

Ды дæ нæ хæзнадон, нæ хъуыды,

Нæ цин, нæ хъыгтæ дыл æууæндæм.

Дæуæн дæ алы дзырд налхъуыт у,

Æмæ сæ зарджыты нывæндæм.

**АМОНÆГ Дзебысаты Г.** : Фольклор, уыимæ та кадджытæ, сты адæймаджы монцтæ æвдисæг, кæцытæ райхæлыц, фыццаджыдæр, хъæлæсы фæрцы. Æмæ дунейыл та æппæт удгоймæгтæн сæ сæйраг музыкалон авналæн у се взаг, бæлвырддæр та- сæ мадæлон æвзаг.

**АМОНÆГ Гуырцъыты Измаил 8а:**

**ÆМДЗÆВГÆ «ФЫДЫБÆСТÆ»** Хъассохаты Калинин

Фыдыбæстæ, хæзна дæ ды, хæзна.

Æрмæст хæзнаты хуыздæртæн – сæ хуыздæр.

Фыдыбæстæ, ды тулдз бæлас, æз та –

Дæ буц къалиуыл уалдзыгон цъæх сыфтæр.

Хæсдзынæн æз дæ сыгъдæг ном бæрзонд,

Кæдмæ кæсон мæ цардбæллон цæстытæй,

Æмæ дæуыл мæ хъуыдытæ, мæ зонд

Уыдзысты баст Амыраны рæхыстæй.

**МУЗ:ДОУЛИЙЫЛ ЦÆГЪДЫ ТЕДЕТЫ ХЕТÆГ 7А*)***

**СЛАЙД 6**

Саби æрбæуад æмæ уымæ дзургæйæ…

**3) АМОНÆГ** **Дадианаты Н:** Мæ хъæбул, йæ мадæлон æвзаг чи нæ зоны, уый нæ зоны йæ истори æмæ йæ культурæ дæр. Уæлдайдæр ацы аз нымад æрцыд Нартиадæйы азыл, кæцыйы арф æвæрд æрцыд нæ фыдæлты культурæ, се гъдæуттæ … Уымӕн ӕмӕ йӕхи чи нӕзоны, уый никӕйы базондзӕн, йӕхи чи нӕ уӕрзы, уый никӕйы бауарздзæн! Эпос « Нарты кадджытӕ» у ирон адӕмы хӕзнадон, нӕ царды айдӕн, нӕ зондысуадон ӕмӕ алы ирон адӕймаг дӕр хъуамӕ зона йӕ рагфыдӕлты цард.

**Скъоладзау 1-аг Къæбулты Сæрмæт 5а:** Æз зонын ме взаг æмæ дæн сæрыстыр, кæй дæн ирон!

**Дзурынц æмдзæвгæ хъисын фæндыры цагъдмæ**

**Дидинæг кал, Ирыстон! (Аслæмырзаты Дзерассæ)**

**Скъоладзау 2-аг Козаты Каролинæ 5а:**

Мæ уд, мæ зæрдæйы цы нкъарын

Æрмæст гъеуыдоныл фыссын.

Æз иу хъуыддаг мæ зæрдыл дарын-

Мæ уарзт Ирыстонæн дæттын.

**Скъоладзау 1-аг Къæбулты Сæрмæт 5а:**

Мæ дзырд, мæ зард мæ уды мидæг,

Æрмæст, мæ Иры зæхх, дæуæн.

Æнæ дæу сау æрхуым у фидæн

Куынæг æрвгæроны фæтæн.

Мæ Иры зæхх, мæ уды стъалы,

Æз дын кæддæриддæр куывтон.

Æрмæст мын дидинæг ды калай,

Цæрай æнусмæ, Ирыстон!

**Скъоладзау 3-аг Пхалæгаты Арсæмæт 5а:Ирон дæн æз (Галуанты Л.)**

У махæн арвау стъалыджын нæ дзырдуат

Нæ намыс – не взаг зæрдæтæн сæ таг.

Ирæттæй нæ æрмæстдæр уымæй зонынц,

Кæй нын ис «Нартæ», «Симд» æмæ «Къоста.

***МУЗ.ЗАРÆГ ХЪУЫБАДЫ (зары Зитæ Батразовнæ )***

**СЛАЙД 7**

**4) АМОНÆГ Дзгойты Эдитæ :**Нæ рагфыдæлтæ фыссынад нæ зыдтой, фæлæ нын ныууагътой Царды Стыр Чиныг – нæртон чиныг æнæфыстæй, дзыхæй дзургæ, хъисын фæндырæй цæгъдгæ. Баззаддысты дзы нæ фыдæлты куыстуарзон хъару æмæ зонд, намыс æмæ фæтк, фыдæх æмæ уарзт, маст æмæ цин. Æнусты фарны мидис баззад зарджыты, кадджыты, таурæгъты.

**АМОНÆГ Джелыты Альбинæ:**Нӕ чысыл ирон адӕммӕ ис ӕмбисонды «Нарты кадджытӕ». Уыдон сты нӕ рагфыдӕлтӕ- скифтӕ- сӕрмӕттӕ- алантӕ сӕ фӕдонтӕн цы бынтӕ ныуагътой, уыдонӕн сӕ ахъаззагдӕртӕ. Нарт уыдысты цардуарзаг, адӕймагуарзаг.Дих кодтой æртæ мыггагыл Алæгатæ, Борæтæ æмæ Æхсæртæгкатæ. Стыр аргъ кодтой сӕрибар, кад ӕмӕ цытӕн, ӕмӕ уыдон раттыны бӕсты мӕлӕтыл разы уыдысты. Сæ бæстыл цъиу атæхын дæр нæ уагътой. Нарт сæ сæртæ дæлæмæ нæ уагътой, суанг Хуыцауы раз дæр: «Нæ дуæртты уæлкъæсæртæ бæрзонд аразæм, кæннод нæ нæ сæртæ гуыбыр кæнын куы бахъæуа, уæд Хуыцау мыййаг афтæ куы банхъæла, æмæ уымæн кувæм», - дзырдтой нарт.

**АМОНÆГ Хацырты Виленæ 10а**:Нæртон адæм уарзтой хъазæн æмæ хъæлдзæг ныхæстæ, стыр аргъ кодтой дзырдарæхстдзинадæн.

Нæртон адæммæ нæ уыд сæрмагонд ахуырад æмæ хъомыладон кусæндæттæ. Фæлæ кæстæртæ зыдтой хистæртæн лæггад кæнын, кастысты сæ коммæ, æххæст кодтой сæ фæдзæхстытæ, уымæн æмæ сæ хистæртæ ахуыр кодтой сæ фæлтæрддзинадыл.

**АМОНÆГ Гуыдиаты Тамерлан 7б**:  Нарты адæмы царды зынгæ бынат ахстой ерыстæ. Ерыс кодтой цыргъ ныхас кæнынæй, фат æхсынæй, бæхыл бадынæй, кафынæй, зарынæй, музыкалон инструменттыл цæгъдынæй, дугъы уайынæй сæ хъазæн фæз ЗИЛАХАРЫ,

Стыр ахадындзинад уыдис НАРТЫ НЫХАСÆН. Ныхас уыдис хъæубæсты ас лæгты æмбырд, тæрхон æмæ уынаффæйы бынат, иумæйаг фæрстытæ лыггæнæн бынат. Ныхасы уынаффæ уыд æнæмæнг æххæстгæнинаг алкæмæн дæр.

**АМОНÆГ Котаты Данæ 10а**:Нарты ныхас ис Лӕцы хъӕуы, Куыртаты комы. Нарты Ныхас у чысыл фӕзуат къӕлӕтджын бандӕтты ӕнгӕс егъау дуртимӕ, фыдӕлты таурӕгътӕм гӕсгӕ сыл бадтысты Нарты эпосы хъайтартӕ- Уырызмӕг, Сослан, Батрадз, ӕмӕ иннӕтӕ. , Ныхасӕй чысыл дарддӕр ис стыр дур. Хуынд Уӕйыджы дур. Нарты фӕсивӕд дзы хъазыдысты пуртийӕ, сӕ тыхыл тых ӕфтыдтой.

**МУЗ. ХОНГÆ КАФТ- АНСАМБЛЬ «АРТ»**

**СЛАЙД 8**

**ÆРГОМ АЗДАХЫН ЧИНГУЫТЫ РАВДЫСТМÆ æмæ зæгъдзæн библиотекарь**

**5) АМОНÆГ Битарты Мæдинæ:** Уӕдӕ афтӕ цымыдисӕй цӕмӕн ахуыр кӕнӕм Нарты кадджытӕ?

Куыд уынӕм афтӕмӕй Нарты кадджытӕ сты ирон адӕмы хуыздӕр ӕвӕрӕн. Сӕ саразджытӕ та- нӕ Иры номдзыд кадӕггӕнджытӕ; Сланты Гаха, Мсойты Сабе, Текъойты Хъуыбады, Зыгъуытаты куырм Бибо, Хъыргъаты Батджери, Хæныкъаты Никъа, Джусойты Кудза, Таутиаты Дрис, Саулаты Дзæрæх, , Гатуты Дабег, Медойты Сабе.

Фæндырдзæгъдæгæн (кадæггæнæгæн) уыди кæцыфæнды заманы дæр стыр кад. Нæ куырыхон хистæрты руаджы мах абон кæсæм диссаджы таурæгътæ (чингуыты равдыстимæ куыст)

**СЛАЙД 9**

**КАДÆГ « НАРТЫ ФЫДÆЛ»**

**АМОНÆГ Танхълаты Маринæ .:**

Нарты размæ зæххыл бирæ уыд цæрджытæ, ей!

Уыдон уыдысты Уадмерытæ, Камбадатæ,Гомерытæ æмæ Уæйгуытæ,ей!

Хуыцауы зæрдæ нæ барухс кодтой æмæ сæ фесæфта…

Нарты Хуыцау рафæлдыста зæххыл цæрынмæ,ей!

Нарт уыдысты æртæ мыггаджы, æртæ мыггаджы, ей!

Алæгатæ, Борæтæ, Æхсæртæггатæ, ей!

Нартæн сæ фыдæл Сæууæй уыди , Хуыцауы лæвар, ей!

Борæ, Дзылæу,Болатбæрзæй – Сæууæйы фырттæ, ей!

Уæрхæг, Уæрхтæнæг Дзылæуы фырттæ, уыдон дæр фаззæттæ!

Уыдонæн сæ мад рæсугъд Дзерассæ -Донбеттырон,ей!

Нарты сæрæн Сослан уыди, дурæйгуырд, ей!

Нартæн сæ домбай Батрадз уыди Хæмыцы фырт,ей!

Уымæн йæ мад Быценон уыди, алæмæты хæзна æфсин!

Нартæн се фсин бæркадкъух СатанаУастырджийы чызг.

Уымæн дæр йæ мад Дзерассæ уыди Донбеттырон, ей!

Нартæн сæ кæстæр Ацæмæз уыд булæмæргъхъæлæс.

Нартæн сæ цыргъзонд Сырдон уыди Гæтæджы фырт, ей!

Уый йæ хъыгæй фæндыраразæг, фæндыраразæг, ей!

Нартæн сæ фæдон, нæ ирон адæм, бирæ нын цæрут!

**СЛАЙД 10 -НАРТЫ КАДДЖЫТЫ ИРТАСДЖЫТÆ**

**6) АМОНÆГ Агънаты Реганæ:**Фыццаг хатт Нарты кадджытæ тæлмац æрцыдысты уырыссаг æвзагмæ Тифлисы духовон семинарийы ахуыргæнæг Цорæты Васили æмæ гуырдзыйаг фыссæг Даниэль Чонкадзейы руаджы 1868 азы, æмæ мыхуыры рацыдысты уырыссаг академик А.А. Шифнеры руаджы.

**АМОНÆГ Дудайты Алинæ 9а:**Нудæсæм æнусы 70-æм азты адæмон сфæлдыстады зындгонд æмбырдгæнджытæ Санаты æфсымæртæ мыхуыры рауагътой цалдæр радзырды Нарты кадджытæй «Æмбырдгонд хохæгты цардæй»-ы.

**АМОНÆГ Джиголаты Миланæ 9а:**1871 азы радон «Иугонд æмбырдгонд Кавказыл» уырыссаг ахуыргонд Б.Б. Пфаф мыхуыры рауагъта цы ирон нарты кадджытæ арæмбырд кодта, уыдон. Афтæ стыр ахъаз бахаста академик В.Ф.Миллер ирон адæмон сфæлдыстады иртасæн куысты. Йæ чингуыты «Ирон этюдтæ» ( хай 1, 1881-1887) Миллер уагъта уырыссаг æвзагыл кадæджы циклтæ наукон комментаритимæ. 1880 - 90 азты ирон интеллигенцийы минæвæрттæ – А. Хъайтмазты, И.Собиты, С.Туккаты, М. Гарданты, Г.Гуыриаты, М.Тугъанты – Кавказаг периодикон мыхуыры уагътой хицæн хæйттæй бирæ æрмæг нарты кадджытæй.

**АМОНÆГ Мæргъиты Алик 9а:**1925 – 1941 азты Цæгат æмæ Хуссары наукон – иртасæн институттæ рауагътой «Ирон адæмон сфæлдыстады цыртдзæвæнты æмбырдгонд».

**АМОНÆГ Агънаты Реганæ :**1940 азы райдайæны Цæгат æмæ Хуссар Ирыстоны арæзт æрцыдысты сфæлдыстадон комитеттæ Нарты кадджыты текстты æмбырдгонд саразыныл , кæцыты куыстой хуыздæр наукон кусджытæ æмæ фысджытæ. 1946 азы уыцы текст мыхуыры рацыд ирон æвзагыл. 1948 азы та текст мыхуыры рацыд уырыссаг æвзагыл Юри Либединскийы тæлмацæй Цæгат Ирыстоны Паддзахадон рауагъдады, 1949 азы та рацыдысты мыхуыры рауагъдад «Советон фыссæг»-ы, стæй та Паддзахадон литературон рауагъдады руаджы фæзындысты мыхуыры æмдзæвгæты хуызы Нарты кадджытæ Валентинæ Дынникы тæлмацæй.

**АМОНÆГ Дудайты Алинæ:**Сæрмагонд куыст Нарты кадджыты чиныг рауадзыныл бакодтой Цæгат- Ирыстоны наукон- иртасæн институты.

Архæйдтой дзы наукон кусджытæ æмæ фысджытæ: В.И.Абайты,(нæмттæ иронау ныффыссын) Х.И.Ардасенты, Н.К.Багаты, С.А.Бртъиаты, А.С. Гулуты,К.Ц.Гуытъиаты,Г.З.Калоты,Н.Х.Хъуылаты,С.Т.Мæрзойты, А.А.Хæдарцаты, Цыбырты Л.А. æмæ æндæртæ. Бындурæн дзы ист æрцыд æрмæг, кæцы мыхуыры рацыд 1946 азы Дзанайты Иваны руаджы. Фæлæ æрмæджы æрцыд ивддзинæдтæ: текст æххæстгонд æрцыд æрмæгæй æмæ нывæфтыдæй.

**АМОНÆГ Джиголаты Миланæ 9а:**Абон дæр уыцы рæстæджы чингуытæ сты нæ фольклорон архивты Ирыстоны наукон иртасæн институты дыууæ формæйы – прозæйы ( Нарты таурæхтæ) æмæ поэтикон хуызы( Нарты кадджытæ), кæцытæ нысан кæнынц куыд зарæджы хуызыл, афтæ кадæджы хуызыл дæр. Уымæ гæсгæ кадджытæ фæкæнынц хъисын фæндыры зæлтæм гæсгæ.

Уæдæй абонмæ ногæй- ногмæ рауагътой Нарты кадджытæ.

**МУЗ. ЗАРЫ СОХЪУЫРТЫ ВАЛЕРИ « МÆ ХУРЫ ХАЙ…»**

**СЛАЙД 11- Нарты кадджыты циклтæ**

**7) АМОНÆГ Бæрæзгаты Мирæ:**

**Нарты кадджытæ арæзт сты ахæм циклтæй :**

***1.*Уæрхæг æмæ йæ фырттæ**

**2.Уырызмæг æмæ Сатана**

**3.Сослан**

**4.Хамыц æмæ Батрадз**

**5.Айсана**

**6.Сырдон**

**7.Ацæмæз**

**8.Саууай**

**9.Хицæн Нарты кадджытæ**

**10. Нарты мæлæт**

**11.Дзырдуат**

**МУЗ.ЧЫЗДЖЫТЫ КАФТ 5а КЪЛАСЫ СКЪОЛАДЗАУТÆ**

**СЛАЙД № 12 -Нарты кадджыты хъайтартæ**

**8)АМОНÆГ Дулаты Светланæ:**Нарты хъайтартæй иу дæр нæ равзæрд хуымæтæг, æрдзон уагыл. Уыдонæн алкæман дæр ис хицан миниуджытæ.

**Амонæг Гаглойты Настя 9б**: Сæ хистæр  Уæрхæджы сфæлдыста æрдзы фарн æмæ Хуыцауы комы тæф. Нарты Уырызмæг æмæ Хæмыц дæр сты фурды чызджы фырттæ, Донбеттырты хæрæфырттæ.

**Амонæг Агънаты Зауыр 9б:**Уырызмаг ахсы хистæры бынат нæртон адæмы æхсæн, у домбай хæстон æмæ дзырддзæугæ раздзæуæг. Зæронды бонмæ фæцыди Нарты  разæй алыхуызон стæрты.

**Амонæг Лохаты Тимур 9б:**Хæмыц – иннæ номдзыд нартæй уæлдай сгуыхтдзинæдтæ не вдыста, уыдис рог адæймаг. Йе нæуаг миты тыххæй дзы бирæтæ се сæфт федтой. Хæмыц у Уырызмæджы фаззон æфсымæр, Ǣхсæртæг æмæ Дзерассæйы фырт.

**Амонæг Наниты Алинæ 9б:**Сатана уыд зондджын, æрхъуыдыдэжын, хиуылхæцгæ сылгоймаг.  Уыди кæрдзындæттон. Бирæ хæттыты нарты фервæзын кодта æххормагæй, фыдбылызæй.

Эпосы æппæт сурæтты æхсæн уæлдай уарзондæр æмæ  номдзыддæр хъæбатыртæ сты Сослан æмæ Батрадз, - сæ дыууæ дæр Уырызмаг æмæ Сатанайы хæсгæ фырттæ.

**Амонæг Теджеты Марат 9б:** Сослан райгуырд дуры гуыбынæй. Йæ буары нæдæр кард хизы, нæдæр фат, йæ кæрц та у лæджы сæры цæрмттæйхуыд.

**Амонæг Теджеты Элинæ 9б:**Батрадз у æндонбуар, нарты хистæртæ йæ банымадтой нæртон адæмы хуыздæрыл. Рæстзæрдæ, хин æмæ галиу митыл кæны æлгъ.

**Амонæг Персаты Аидæ 9б:** Ацæмæз – диссаджы зараг. Йæ уадындзы зæлтæй ныррухс вæййы дуне, райхъал кæны æрдз, йæхимæ æрыхъусын кæны адæмæй, маргъæй, сырдæй, бæласæй, къæдзæхæй се ппæты дæр.

**Амонæг Бутикашвили Мария 7а:** Нарты кадджыты стыр бынат ахсы Сырдоны фæлгонц. Уый у Нарты кадджыты уарзондæр хъайтартæй иу. «Арвы хин æмæ зæххы кæлæн»,  «Нарты фыдбылыз», «Гæтæджы фырт, гæды Сырдон». Нарты æхсæн фыдбылызæй цыдæриддæр цыд, уыдон цыдысты Сырдоны аххосæй. Фæлæ йæ хинтæ йæ сæрыл æрцыдысты. Йæ фырттæ куы  бабын сты,  уæд йæ хистæр фырты цонджы стджытæй фæндыр сарæзта, иннæ лæппуты зæрдæйы тæгтæй фæндырæн скодта 12 тæны. Ныхасмæ бацыд, ныццагъта æмæ йемæ ныззарыд:

-Нарт, ай уын мæ лæвар, æмæ мæ уемæ цæрын бауадзут.

Нарт уыцы фæндыр райстой æмæ кæрæдзийæн загътой: :-«Иууыл цагъды куы фӕуӕм, уӕддӕр ацы фӕндырӕн ма уӕд фесӕфӕн. Уымæй чи цӕгъда ӕмӕ мах ном чи мыса, уый уыдзӕн нӕ хион!».

Трагедийæ равзӕрыди музыкӕ-ахӕм у кадӕджы сӕйраг ахсджиаг хъуыды. Рӕстдзинад басаста фыддзинады.

**МУЗ. ЗАРЫ СОХЪУЫРТЫ ВАЛЕРИ « ЦÆРГÆСЫ ЗАРÆГ…»**

**СЛАЙД 13  -  НАРТЫ КАДДЖЫТЫ НЫВГÆНДЖЫТÆ**

9)« Мæн фæндыд адæммæ фæхæццæ кæнын Нарты гуыппырсарты нæрæмон зонд, æндонарæзт æмæ фидаруæнгджын хъаруйы ахадындзинад»(эпиграф)

« Я хотел донести до народа силу и мощь нартского эпоса»

(Махарбек Туганов)

**АМОНÆГ Тетырмазты Заринæ**: «Мæн фæндыд адæммæ фæхæццæ кæнын Нарты гуыппырсарты нæрæмон зонд, æндонарæзт æмæ фидаруæнгджын хъаруйы ахадындзинад»,-загъта зындгонд нывгæгæнæг Тугъанты Махарбег.

**АМОНÆГ Лохаты Батрадз 6б**:

«Дæ ныв – парахат æмæ бæрц,

Тых æмæ зонды стыр æмгуыстад,

Фæрæт, фæндыр æмæ æнгуырстуан,

Нæ рагон уд, нæ рагон æрдз.

Кауы дæ кæттаг æмæ худы.

Æнусон змæлдæн зынг дæтты»

- Афтæ хъуыды кæны Малиты Васо Тугъанты Махарбеджы нывтæм кæсгæйæ.

**АМОНÆГ Хъыргъаты Аланæ 6б**:Нарты кадджыты сюжеттæм гæсгæ диссаджы нывтæ скодта Тугъанты Сафарбийы фырт Махарбег (1881-1953). Уый уыд ирон зындгонд нывгæнæг, адæмон сфæлдыстад иртасæг, график. Нарты эпос сахуыр канынæн Махарбегæн стыр ахъаз фесты йæ фыд, йæ мады фыд æмæ мады æфсымæр Санаты Дзантемыр. Уыдон уыдысты ирон фольклор æмбырдгæнджытæ. Реалон училище каст фæуыны фæстæ Махарбег ахуыр кодта Бетъырбухы Аивæдты Академийы, уый фæстæ та Германы, Мюнхены.

Стыр ахуыргонд, этнограф Тугъанты Махарбег ирон историмæ бацыд, куыд нывгæнæг. Уæлдай зындгондæр та сты, Махарбег Нарты кадджыты сюжеттæм гæсгæ цы нывтæ сарæзта,уыдон: (равдисын æппæт нывтæ)

Нарты кадджытыл  ма скодтой  нывтæ Хохты Аслæнджери, Дзанайты Азанбег, Хъаныхъуаты Умар æмæ иннæтæ.(равдисын сæ слайдтыл)

**СЛАЙД 14 - НАРТЫ КУЫВД**

**АМОНÆГ Тетырмазты Заринæ**: Абон махæн стыр бæрæгбон у – нарты куывдмæ цæуæм. Фидиуæг, кадджын хонæг та нын Тугъанты Махарбег у, зындгонд ирон нывгæнæг, номдзыд, куырыхон хистæр, Иры дзыллæйæн дунейы аивады кад чи скодта, уыцы Тугъанты Махарбег.

Махарбег ирон дзыллæ æмæ дунейы аивадæн балæвар кодта йæ зæрдæйы тæгтæ аивадон уацмысты хуызы. Йæ сæйрагдæр нывтæ æдæппæт уыдысты 48 бæрц. Уыдонимæ:

«Нарты куывд» - 1948-1952азтæ

«Цоппай» - 1947аз

«Адæмон тæрхон»

«Куыдзæппарæн был»

(нывтæ равдисын)

Фæлæ нывгæнæджы уарзондæр темæ уыд Нарты эпос. Хæрз æрыгонæй аздæхта йе ргом ацы темæмæ æмæ суанг йæ амæлæты бонмæ йæ зæрдæйæ нæ ахицæн. Дзæуджыхъæуы реалон училищæйы ахуыр куы кодта, уæд райдыдта адæмон сфæлдыстад æмбырд кæнын , зылд хъæуи – хъæу, агуырдта адæмон кадæггæнджыты, цæмæй нæ фыдæлты хæзнатæй мацы баззайа рохуаты. Æмæ йæ уарзæгой зæрдæ сфæлдыста «Нарты куывд».

Нарты адæм хъуыстгонд уыдысты сæ кафт æмæ зардæй. Сæ хъару фылдæр æвдыстой Зилæхары, нæртон хъæзтыты, кæфтыты.

Нарт – иу куывд куы кодтой, уæд –иу уый тыххæй фехъусын кодта фидиуæг. Уый – иу дзырдта: «Гъей –гъей, хорз адæм, байхъусут! Борæтæ æртæ нартæн куывд кæнынц! Нæ фехъуыстон мачи зæгъæд! Йæ бон цæуын кæмæн у, уый йæхæдæг рацæуæд! Йæ бон цæуын кæмæн нæу, уый уæ хъæбысы рахæссут, дзидзидай сабиты та авдæнты рахæссут!»

Æмбисондæн баззад нæртон куывд. Сæйрагдæр дзы уыдис циндзинад, фæлæ – иу минасы уæзæй та фынгтæ бынмæ æртасыдысты.

Цы уæм хъуысы нывæй?

Нæ хъустыл уайы стыр циндзинады уынæр. Хъусæм тыхджын къухæмдзæгъд, рæсугъд нæртон мелоди; нарт симынц æмæ нæм хъуысы, нарты гуыппырсарты кафтæй зæхх куыд ризы, уый; хъæлдзæг ныхас, зæрдæбынхудтæй бæстæ байдзаг. Æрфæндыдис нæ ацы тыхджын æмæ ныфсджын адæмы цур алæууын. Нывмæ кæсæм æмæ нæм афтæ кæсы, цыма ныв нæу, фæлæ æцæгæйдæр куывдмæ иуварсæй кæсæм.

Нывы æвдыст æрцыд, нарты куывд йæ тæмæны куыд бацыд, уый. Иу дæр дзы дзæгъæл бадт нæ кæны, иууылдæр æмызмæлд кæнынц.

Нарты нæрæмон Сослан кафы фынгыл, егъау кæхцы былтыл. Кæхц йæ тæккæ дзаг у бæгæны, кæнæ ронгæй. Кафты æгъдаумæ гæсгæ кæхц йæ бынатæй хъуамæ змæлгæ дæр ма фæкæна, иу æртах дæр дзы ма акæла.

Нывы ис тынг бирæ архайджытæ, уыдон иууылдæр кæнынц æмызмæлд.

Хæмыц – зæрдиагæй æмдзæгъд кæны Сосланæн; буррихи Хæмыц; у зæронд тулдз бæласы хуызæн; Сосланы кафт йæ зæрдæмæ цæуы.

Сырдон – хинæйдзаг каст кæны; счъил худ, мæллæг къухтæ даргъ æнгуылдзтимæ.

Ацæмæз – Нарты кæстæр, Æфсатийы лæвар уадындзимæ

Сатана – хуры тыны хуызæн; бæркадкъух, зондджын, рæдау æфсин.

Уырызмæг – Нарты хистæр; фынджы уæлхъус бады; нарты зонд æмæ ныфс; урсрихи зæронд хистæр.

Нартæ стыр аргъ кодтой аивадæн.Нæ фыдæлтæм уыд æртæ музыкалон инструменты: дыууадæстæнон, хъисын фæндыр æмæ уадындз. Махарбег дзы равдыста æртæ музыкалон инструменты дæр.

Ахуыргæндтæ куыд сбæрæг кодтой, афтæмæй ацы нывы фенæн ис Нарты кадджытæй иу – дыууынсæйраг хъайтары.

Нывы хицæндзинæдтæй-ма иу у, бирæ предметтæ дзы кæй ис, уый: кæхц, фæндыртæ, куыси, цырæгътæ, алыхуызон хотыхтæ)

Махарбег нывы цыдæриддæр предметтæ равдыста, уыдон иууылдæр уыдысты реалон предметтæ, йæхи цæстæй сæ уыдта, афтæмæй сæ ныв кодта. Дыгургомы хъæуты зылдис, агуырдта рагон дзаумæттæ, цæмæй сæ сныв кодтаид.

Мах хъуама бафæзмæм нарты фæсивæды. Æрыгонæй адæймаг хъуамæ уа Батрадзы хуызæн, æндон, гуыппырсар, тас цы у, уый чи нæ зоны. Зæххыл йæ тых кæимæ бавзæрстаид, уый йын куынæуал уыд, уæд схæцыд Уæларвон тыхимæ.

Адæймаг йæ кары куы бацæуа, уæд та хъуамæ уа Уырызмæджы хуызæн, зондджын хистæр, кæстæртæн рæдау зондамонæг.

Ирон сылгоймаг хъуамæ тырна Сатанайы хуызæн уæвынмæ, бахъуаджы сахат нæлгоймæгтæн йæ зондæй чи баххуыс кæны.

Хъуамæ бафæзмæм нæртон куывд, æмæ нæ фæсивæд ерыс кæной нозт æмæ хæрдæй нæ, фæлæ кафын æмæ зарынæй.

Æппæт уыцы миниуджыты тыххæй зынаргъ уыдысты Нарты кадджыты хъайтартæ Тугъанты Махарбегæн.

« Я хотел донести до народа силу и мощь нартского эпоса» - зæгъы Махарбег æмæ йын бантыст. Йæ нывтæм кæсгæйæ, ирон лæг йæхи банкъары нарты туг æмæ стæг æмæ йæ æрфæнды семæ æмдзу кæнын.

**СЛАЙД 15- Ǣмбисæндтæ Нарты кадджытыл**

1.Нарты кадджытæ сты ирон адæмы цæугæ æнциклопеди**.(Хъæрæцаты Азæмæт 3а)**

2.Ирыстоны хæхты сæрмæ Сæнайы хох куыд бæрæг дары, афтæ ирон адæмон сфæлдыстады дæр æппæты ахсджиагдæр бынат ахсынц Нарты кадджытæ**.(Персаты Иннæ)**

3.Нарты кадджыты сæйраг миниуджытæ сты æхсар, намыс æмæ кад**.(Гуыдиаты Аделинæ 1а)**

4.Нарты кадджыты алы рæнхъ дæр амоны Райгуырæн бæстæ уарзын, лæгдзинад æвдисын æмæ кæрæдзийæн æгъдау дæттын**.(Куымæритты Алан 7а)**

5. Нарт зæгъ æмæ бæркадкъух Сатана дæ цæстыраз фестдзæн**.(Касаты Сæрмæт 7а)**

**СЛАЙД 16**

**АМОНÆГ Чехойты Агуындæ 5б:**

**«Фæндыр- фыдæлты хæзна**

Нæртон фæндыр, зæрдæйы тæгтæй

Дæу сарæзта Сырдон кæддæр.

Гъе, уымæн агайыс мæ зæрдæ,

Кæд не мбарыс мæ рыст, уæддæр.

Нæртон фæндыр, дæ кад, дæ намыс

Æнустæм цардамонд хæссæнт,

Дæу фæрцы базыртæ æрзайынц,

Ды дæ æвдадзы хос мæнæн.

( Гæбуаты Галинæ )

**ПЬЕСÆ «ФÆНДЫР КУЫД ФÆЗЫНДИ»**

**Архайджытæ:**

**Автор – Касаты Фатимæ**

**Уырызмæг- Хъодзаты Бола(10а)**

**Хæмыц- Чертыхъоты Дзамболат(7а)**

**Сырдон- Цыдаты Георги (7б)**

**Сослан- (Лохаты Сæрмæт) (10а)**

**Чындз— (Хацырты Виленæ) (10а)**

**Цæгъды рагон хонгæ, музыкæ фæсабыр уыдзæн**

***1-АГ НЫВ****: Нарт иумæ бадынц сæ Ныхасы* ***æртæкъахыг стъолы алыварс*** *æмæ Уырызмæг дзуры:*

**Уырызмæг:** Нарт, нæ иумæйаг æмбырддон хæдзар фæцарæзтам æмæ йыл фæцархайдтам афæдзæй-афæдзмæ *(****амоны йæм****),* цæмæй йæм Сырдон фау ма 'рхæсса, уый тыххæй.  
Ныр сцæттæ ис нæ хæдзар, æмæ йæ фенын кæнæм Сырдонæн, кæддæра ма йæм исты фау хæссы æви нæ?  
Сослан, фæцу Сырдонмæ æмæ йын зæгъ кæй йæ хонæм нæ æмбырдмæ…

***ИННÆ НЫВ:*** *Сырдоны хæдзары дуармæ* лæууы Сослан æмæ хойы лæдзæг йæ рахиз кухы, афтæмæй

**Сослан** *( Сырдон æм ракаст*):

Нарты æмбырды дæм дзурынц.

**Сырдон** : Ацæудзынæн!..

***ИННÆ НЫВ:*** *(Араст сты иумæ æмæ бацыдысты Нарты иумæйаг хæдзармæ. Нарт  
се 'ппæт дæр уым уыдысты æмæ загътой Сырдонæн)*

**Сырдон:**Фарн уæ Ныхасы уæд, Нарты адæм!

**Уырызмæг:** Алы бон æгас нæм цу, Сырдон! Нæ хæдзар дæ зæрдæмæ цæуы æви ма йæм исты фау ис?

*(Сырдон фæракæс-бакæс кодта хæдзары къуымты æмæ йæ мидбылты худгæ дзуры)*

**Сырдон:** Хорз у, фæлæ ма... (*зæгъгæ, загъта Сырдон æмæ сыстад æмæ  
рацыди)*( *Сослан фæсте расырдта Сырдоны æмæ йæ фæрсы*)

**Сослан**:Сырдон, кæдæм лидзыс, куы ницы нын загътай?

**Сырдон:** Æмæ уын цы зæгъон?

**Cослан:** «Фæлæ ма...», зæгъгæ, цæмæн загътай?  
**Сырдон:** Хæдзар хорз у, фæлæ дзы астæуæй ницы ис, æмæ гъе уымæн.

*Сырдон иуырдæм ацыд ницыуал загъта, афтæмæй. Сослан та   
 фæстæмæ æмбырдмæ æрбацыд æмæ загъта*

**ИННÆ НЫВ:** *НЫХАСЫ АДÆМ БАДЫНЦ*  
**Сослан**:Сырдон бафаудта хæдзар, астæуæй дзы ницы ис, зæгъгæ.

(*Уæд сæхи мидæг хъуыды кæнын байдыдтой Нарт, уый цæмæй зæгъы Сьгрдон,  
зæгъгæ, æмæ сын Сослан загъта*)

**Хæмыц:** Цымæ цæмæн загъта Сырдон- уæ хæдзар хорз у, фæлæ*…( дзуры йе мбæлттæм)*

**Сослан:**Уый уымæй зæгъы, æмæ хæдзары нæй рæхыс.

**Уырызмæг:** Сослан, Куырдалæгон нын цы стыр рæхыс сарæзта нæ хæдзарæн , уый ма æрцауындзæм , цæмæй нæм Сырдон мацыуал фау æрхæсса…

*(* ***МУЗЫКÆ ЦÆГЪДЫ****: Æвдыст цæуы Сослан куыд ауындзы рæхыс хæдзары астæу* )

**Уырызмæг:** Æрбахонын та хъæуы Сырдоны. Фæцу та йæм, Сослан, æмæ йæ арбахон нæ ныхасмæ.

**ИННÆ НЫВ:** *Сырдоны хæдзары дуармæ лæууы Сослан æмæ хойы лæдзæг йæ рахиз кухы, афтæмæй*

**Сослан**: Сырдон, æддæмæ ма мæм ракæс! Хонынц дæ Нарт сæ ныхасмæ .

***ИННÆ НЫВ-****æрбацыд та Сырдон Нарты æмбырддон хæдзармæ, Нарты лæгтæ бадынц сæ стъолы алыварс, Сырдон куы æрбацыд, уæд лæгтæ сыстадысты, се ргом раздæхтой Сырдонмæ æмæ йæ фæрсынц Нарт)*

**Уырызмæг:**Сырдон, фен æмæ зæгъ, хæдзармæ ма цы фау ис, уый!

*(Сырдон та фæракæс-бакæс кодта дзæвгар*)  
**Сырдон:**Хорз у, фæлæ ма*...,*

*(зæгъгæ, та загъта Сырдон æмæ та рацыди.Йæ фæдыл та рахызти Сослан æмæ йæ бафарста)***Сослан:** Сырдон, хæдзар хорз куы схуыдтай, уæд ма «фæлæ ма...»,  
зæгъгæ, та цæмæн загътай?  
**Сырдон**: Хæдзар хорз у, фæлæ Хурыскæсæны 'рдыгæй къуымы ницы ис, æмæ  
«фæлæ ма» уый тыххæй загътон…  
(*Араст та ис Сырдон сæхимæ. Хæмыц фæстæмæ баздæхти бадты адæммæ  
æмæ сын раныхас кодта)***Сослан:** Фауы та Сырдон ноджыдæр хæдзары, Хурыскæсæны 'рдыгæй къуымы  
ницы ис, зæгъгæ.  
(*Уæд та Нарт хъуыды кæнын байдыдтой, уый цæмæй зæгъы, зæгъгæ,  
æмæ 'рхъуыды кодтой – кæрæдзийы æхсæн ныхасгæнгæ)*  
**Уырызмæг:**Сырдон хæдзар фауы уый тыххæй, æмæ хæдзары къуымы сылгоймаг  
нæй. Фæцу, Сослан, Нарты хæрзаивдæр чызджытæй иу æрбакæн æмæ йæ нæ къуымы слæууын кæнæм… Уæд та ма нæм цы фау æрхæсдзæн Сырдон.

(*Уæд æрхуыдтой сылгоймаг – ам чындзы æрбакæндзысты фæндырцагъдимæ- æмæ, ног чындз куыд уа, афтæ йæ æрлæууын кæндзысты къуымы æмæ та загътой)*  
**Уырызмæг:** Фæстаг хатт ма фæцæуын хъæуы Сырдонмæ! Сослан, дæумæ дзурын!

**Сослан:**. Æз æм нал цæуын!

**Хæмыц :** Æз æм цæуын, мæ бар ма йæ уадзут — æз æй тыххæй дæр ракæндзынæн.

**ИННÆ НЫВ:***Хæмыц араст ис Сырдонмæ, æмæ ныццыди йæ дуармæ,  
дзуры йæм мидæмæ)*  
**Хæмыц :** Æддæмæ-ма ракæс, Сырдон*!( Сырдон æм нæ кæсы æддæмæ æмæ та йæм Хæмыц фæстæмæ бахъæр кодта)* Кæм дæ, цы фæдæ, æддæмæ ма ракæс!!!

**Сырдон:** (*Æрæджиау æм ракасти зивæггæнгæ æмæ йæ фæрсы)*  
Цы кæныс, цы дæ хъæуы, Хæмыц?  
**Хæмыц**:Нарты æмбырд дæм дзурынц сæ иумæйаг ног хæдзармæ, æмæ рацу!  
**Сырдон (** загъдгæнгæ):Хæрд æмæ нозтыл куы фæбадут, уæд мæм-иу цæуылнæ фæдзурут? Æз нал ацæудзынæн…(*æмæ фæстæмæ хæдзары 'рдæм фæзылди.)*

*(Хæмыц æй рацахста æмæ йæм дзуры)***Хæмыц:**Æнæ рацæугæ дын гæнæн нæй.  
*(Сырдон нæ комы. Уæд æй Хæмыц рацæфтæ кодта, куыд æмбæлди,  
афтæ.  
Сырдон дæр уæд тынг мæстджынæй ацыди Хæмыцы фæстæ Нарты ног  
хæдзармæ. Куы бацыди, уæд хæдзары фæракæс-бакæс кодта æмæ загъта*)  
**Сырдон:** Гъе! Гъе!( Фæлæудзæн) Нырмæ хæдзар нæ уыди, ныр хæдзар у.

**Уырызмæг***:(цинхуызæй)* Тæхуды, Нарт, цы хорз у , фау нæм кæй нал разынди нæ хæдзармæ, уый!  
*Сырдон раздæхт фæстæмæ сæ хæдзармæ, фæлæ тынг мæсты уыди, Хæмыц æй кæй  
бафхæрдта, уый тыххæй. Уыцы мастдзинад бавæрдта йæ зæрдæйы. Æмæ  
хъуыды кодта, стæй йæхиимæ дзырдта)*

***Сырдон****:* Цы маст ын скæнон, мæ бафхæрæг Хæмыцæн. Цæй исты та æрхъуыдыкæндзынæн *( йæ мидбылты худгæ). (Уæд амонæн æнгуылдз йæ мæнгдзæстыл авæргæйæ, дзуры)* Хæмыц, фæлæуу, æз дын цы хъæуа, уый куы нæ бакæнон!!!  
 Авд азы дын хуыскъ цы хъуг у æмæ фыр нæрдæй чи хæлы, уый та мын кæдæм ирвæзы...  
Бауырнæд уæ, хъусджытæ, цыдысты йæм уынынмæ алы рæттæй… Цæй æмæ йын æй радавон!!!

**АВТОРЫ НЫХÆСТÆ**

ИННÆ НЫВ *( Сырдон фæйнæрдæм ракæс-бакæсгæнгæ бахъуызыд Хæмыцы скъæтмæ)*  
**Сырдон:** Куы ничи мæ раййафид (*скъæты дуарыл архайы, фæлæ йын нæ комы* *бакæнынæн*). Ацы дуар цымæ цæмæй сæхгæдта, Хæмыц…( уалынмæ уасæджы уасын, *куыдзы рæйын ссыд æмæ Сырдон фæлидзæг уыдзæн )*.

*(Иуфарс куы рацыд, уæд дзуры* *йæхицæн)*

Быдырмæ йæ фосмæ куы ацæуа Хæмыц, уæд скъæты бамбæхсдзынæн.  
 Уæд иу бон бавдæлдтæн æмæ бамбæхстæн Хæмыцы скъæты.

**ИННÆ НЫВ**: *Хæмыц йæ фос æрыскъæрдта æмæ сæ бакодта скъæты, фидар сыл  
 сæхгæдта дуæрттæ. Æз дæр — мидæгæй. Фынæй афон   
мидæгæй æвдузæнтæ æфтауын райдыдтон æмæ сæ раппæрстон.  
Бакодтон дуар, раластон хъуджы æмæ йæ аскъæрдтон, хиды-хъус мын цы  
хæдзар уыдис, уырдæм, уымæн æмæ мын æй ничи зыдта. Мæ бинонтæ дæр цардысты уым.*

**Сырдон:**Гъе, гъер мæ фæнд сæххæст. Хъæугæрон мын цы хæдзар ис, уый мын ничи зоны. Уырдæм батæрон ацы хъуджы æмæ дзы мæ бинонтæ фæминас кæндзысты.

*( Аг æвдыст цæуы æмæ дзы Сырдон дзидза исы, бинонты раз æй стъолыл æрæвæрдта æмæ сывæллæттæ цингæнгæ хæрынц)*

**Сырдоны лæппутæ:** Баба, цæй хæрзад дзидза у! ( иннæ лæппу йæ гуыбын сæрфгæ) Бузныг! ( æртыккаг лæппу стыр къус дон нуазы).

***ИННÆ НЫВ*:** *Хæмыц фæлладхуызæй, сæргуыбырæй æрбацæуы*   
**Хæмыц:** Цы ма бакæнон, кæм нæ фæзылдтæн хи хъæуæй, æддагон хъæуæй , мæ  
сæр мæ кой куы сси мæ хъуджы фæдыл, фæлæ ницы ссардтон. *(Тъæпп хаудта  
мæстæй)*Цы ма бакæнон? Фæцæуон ма къулбадæг усмæ æмæ  
уый бафæрсон.

*Къулбадæг усы дуармæ бацыди, бахоста æмæ йæм ус æддæмæ ракаст:*

**Къулбадæг ус:** Дæ бон хорз, Хæмыц, цæй хорз дæ зæрдыл æрбафтыдтæн?!

**Хæмыц**: Кæй бон, уый хозæх дæ уæд!Ахæм хъыг хабар мыл сæмбæлди. Агурын мæ хъуджы æмæ йæ никуы арын, ме скъæтæй мын æй адавдæуыди. Ныр мæнæ æрцыдтæн дæумæ фæрсынмæ, æмæ мын исты бацамон.  
**Къулбадæг ус:** Нырмæ дæр куы 'рцыдаис, уæд дын бацамыдтаин дæ хъугдавæгмæ  
фæндаг. *( Стъолы уæлхъус æй æрбадын кодта, йæхæдæг кæдæмдæр нымдзаст)*Сырдонæн ис кæмдæр зæххы бын хæдзар,— æз дæр æй нæ зонын,—  
æмæ йæ хъæуы ссарын. Уым ын ис ус æмæ зæнæг дæр, æмæ дæ хъуджы уым  
агур.

**Хæмыц:**Æмæ йын цы 'гъдауæй ис ссарæн? (*Хæмыц къулбадæг  
усы рдæм йе ргом здахгæйæ).***Къулбадæг ус (***Хæмыцмæ сусæгæй дзургæ, фæйнæрдæм аракæс –**бакæсгæнгæ)*.Райсомæй раджы йæ гадза куыдз рацæуы æддæмæ, æмæ йæ  
бахъахъæн. Гадза ахст цæмæй æрцæуа, уый бакæн. Æмæ йын йæ къахыл  
бабæдт уырдæндах. Нæ дын комдзæн уый йæ хæдзармæ, æмæ йын мæлæты  
'мбис цæфтæ фæкæн, æмæ уæд цæудзæн, æмæ ды дæр йæ фæдыл цу — уый  
дæ бахæццæ кæндзæн Сырдоны хæдзармæ.

**Хæмыц:**Стыр бузныг! Хуыцау дæ саразæд! *(рацыд)*

***ИННÆ НЫВ****:Хæмыц хъахъæнын байдыдта Сырдоны куыдзы- куы иуырдæм ацæуы, куы иннæрдæм, фæлæ ницы. Рбадти æмæ дзуры йæхицæн:*

**Хæмыц:** Райсом раджы ма цæуын æмæ йæ доныбыл фенон, мыййаг, кæд уым разынид!!!

*Хæдзармæ бацыд, райхъуыст уасæджы уасын æмæ рацæудзæн Хæмыц.Доны былмæ сусæгæй бахъуызыд æмæ кæсы куыдз хъазы, ратул-батул кæны, фæстæты йæм бахъуызыд æмæ йын йæ æрцахста.Куыдз схъиу-хъиу кæндзæн.*

**Хæмыц:** Æз дæу куы агурын, уæд кæм уыдтæ, кæм? Дæ хицауы хуызæн хин æмæ кæлæн куы дæ…Нæмдзынæн дæ, мæ маст дæ исдзынæн… ( *йæ къахыл бабаста даргъ уырдæндах  
æмæ йæ ныдздзæхстытæ ласта, фæлæ куыдз хæдзары 'рдæм нæ цæуы,  
дыууæрдæм ралидз-балидз кæны, æндæр. Хæмыц дæр æй нæмы, уæдæ цы*!  
*Куы сфæлмæцыд куыдз, мæлæты 'мбис æй куы фæкодта Хæмыц, уæд уыцы  
иу раст акодта æмæ хидыхъус смидæг ис, Сырдоны зæххы бын хæдзары,  
уырдæндах йæ фæдыл халгæйæ уагъта, афтæмæй. Хæмыц дæр йæ фæдыл,  
æндах куыд амыдта, афтæ бацыдис Сырдоны хæдзармæ. Сырдон уым нæ  
уыд).* Гъæ, мæнæ мæ кæдæм æрбахуыдтай. Цæй хин æмæ кæлæн разындтæ, Сырдон.

**Сырдоны ус:** (бинонтæ фæтарстысты) Ай та цавæр бæллæх у, цæмæй нæ  
ссардтай, Хæмыц?!. (*Хæмыц агмæ фæкомкоммæ , уый дзидзайæ йедзаг, æмæ фыцы.* *Хæмыц систа хъуджы дзидзатæ, йæхæдæг хæдзары дуæрттæ фидар æрæхгæдта, аргæвста бинонты æмæ сæ суæнгтæ кодта иууылдæр æмæ сæ аджы ныккалдта æмæ  
сыл ахъаззаг бандзæрста. Йæхæдæг йе 'ккой скодта, йæ хъуджы мардæй  
ма цы баззад, уый æмæ йæ рахаста сæхимæ.*

**Хæмыц:** Гъер фыцут аджы, Сырдоны бинонтæ, мæ маст дæ систон , Сырдон…

**АВТОРЫ НЫХÆСТÆ ФЕСТЫ**

***ИННÆ НЫВ.****Нарты Ныхасы бадынц. Сырдоны дæр уым баййæфта, фæлæ йын ницы ма загъта. Сырдон Хæмыцы куы федта, уæд ныххудт æмæ афтæ зæгъы:*

**Сырдон :**Тæригъæд нæу Хæмыц, исчи йын йе стыр хъуджы фыдтæ хæра,  
йæхæдæг та стонгæй бада!  
**Хæмыц :** Чи зоны, мæ хъуджы бахæрæг йæ хъæбулты фыдтæ бахæра…  
*( иуварсæй кæсгæйæ бакодта Хæмыц)*

**Сырдон: (***æмæ æнæдзургæйæ йæхи фæзылдта æмæ йæ хæдзармæ фæраст ис йæ зæрдæ* *фехсайдта*)Цыдæр фыдбылыз мыл æрцыди, æнхъæлдæн…  
  
***ИННÆ НЫВ****:Хæдзары фæмидæг ис, ракæс-бакæс кæны æмæ йæ бинонтæй никæй ары*  
**Сырдон:** Аходæнæй сихормæйы бинонтæ! Цымæ кæдæм фæцыдысты?   
*Фыдисыл йæхи ныццавта, фыдтæ асгарон, зæгъгæ, аг  
сыстыдта, æмæ дзы скалдысты йæ бинонты уæнгтæ: кæмæн йæ сæр, кæмæн  
йæ къах, кæмæн йæ цонг.*  
*Исдугмæ сæццæйæ ( æндзыгæй) аззад; уый фæстæ йæ бинонты стæгдар агæй систа  
æмæ йæ хистæр фырты цонджы стджытæй фæндыр сарæзта, иннæ лæппуты  
зæрдæйы тæгтæй фæндырæн скодта дыууадæс тæны, æрбадти йæ хъæбулты  
стæгдары цур æмæ цæгъдын байдыдта:***Сырдон:**Мæ лæппутæ, мæнæн уын мæ бон хæрнæг кæнын нæ бауыдзæн, фæлæ  
мын уæ иу хуынди Къонагæ. Къонагæ, марды фæлдисинагæй къонайыл цы  
бавæрой, уымæй ды рухсы бад!»  
*Стæй та ныццæгъды æмæ зæгъы:*  
«Ме 'ннæ лæппу — Уæрагæ, марды фæлдисинагæй уæрагыл цы  
'рывæрой, уымæй ды рухсы бад!»  
*Стæй та ныццæгъды:*«Ме 'ртыккаг лæппу —Фуагæ, марды фæлдисинагæй фу цæуыл  
бакæной, уымæй ды рухсы бад!»  
*Йæ фæсдуар уæрм уыди — стæгдар уым ныккалдта. Йæхæдæг йæ  
фæндыр райста æмæ рацыд Нартмæ.*

***ИННÆ НЫВ****:Ныхасы Сырдон йæ фæндырæй ныццагъта æмæ йемæ  
ныззарыд:***Сырдон:**Нарт, ай уын мæ лæвар, æмæ мæ уемæ цæрын бауадзут!

**Уырызмæг**: «Ацы хæзна нæ къухы куы бафта, уæд нæ ацы лæг цы  
бахъыг дардзæн?!»  
**Хæмыц(** *Сырдонмæ радзуры)*: Кæд нын уый хуызæн хæзна дæ цæст уарзы, уæд не 'гасæн —æфсымæр иумæйагæй; нæ алы ныхасы дын бар уæд хъусынæн, нæ  
хæдзæрттæм дын фæндаг уæд æфсымæрау.  
*Нарт уыцы фæндыр райстой æмæ кæрæдзийæн радыгай загътой:*

«Иууыл цагъды куы фæуæм, уæд дæр ацы фæндырæн ма уæд фесæфæн. Уый чи цæгъда æмæ мах ном чи мыса, уый уыдзæн нæхион!»

**Уырызмæг: Цалынмæ нæ фæндыры зæл хъуыса, нæ уацамогæимæ рæсугъд арфæ нæра нæ кæмтты , нæ уæздан кафт фыдæй- фыртмæ цæуа, уæдмæ Нарты ном рох нæ уыдзæн, уыимæ та ИРОНЫ НОМ!**

**КАФТ « НАРТЫ КЪУС**